**N Á R O D N Á R A D A S L O V E N S K E J R E P U B L I K Y**

**IV. volebné obdobie**

**Návrh zákona**

**z ........ 2009,**

**ktorým sa mení a dopĺňa zákon č. 529/2002 Z. z. o obaloch a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 529/2002 Z. z. o obaloch a o zmene a doplnení niektorých zákonov v znení zákona č. 245/2003 Z. z., zákona č. 525/2003 Z. z., zákona č. 24/2004 Z. z., zákona č. 443/2004 Z. z., zákona č. 587/2004 Z. z. a zákona č. 733/2004 Z. z. sa mení a dopĺňa takto:

1. **V § 2 ods. 3 sa dopĺňa nové písm. d), ktoré znie:**

„d) oprávnenou organizáciou obchodná spoločnosť založená povinnými osobami a minimálne jedným podnikateľským subjektom, ktorého náplňou podnikateľských aktivít je preukázateľné vykonávanie zberu alebo zhodnocovania odpadov v súlade s osobitnými právnymi predpismi.1)“

1. **V § 8 sa za odsek 2 vkladá nový odsek 3, ktorý znie:**

„(3) Povinná osoba, ktorá plní záväzné limity podľa odseku 2 sama, musí dokladovať ich plnenie dokladmi, ktoré hodnoverne preukazujú, že subjekt vykonal zber odpadov z obalov a ich zhodnocovanie sám, alebo prostredníctvom organizácie, ktorá má na uvedené činnosti udelený súhlas podľa osobitného predpisu9).“

Doterajšie odseky 3 a 4 sa označujú ako odseky 4 a 5.

**Čl. II**

Tento zákon nadobúda účinnosť dňom vyhlásenia.

**Dôvodová správa**

**Všeobecná časť**

V súčasnosti platná právna norma, zákon o obaloch, umožňuje založenie oprávnenej organizácie subjektmi, ktoré nemajú materiálové a technické podmienky na uskutočnenie zberu a materiálového zhodnocovania niektorou z činností R1 až R13 [príloha č. 2 zákona č. 223/2001 Z. z. o odpadoch v znení neskorších predpisoch(ďalej len „zákon o odpadoch“)]. Uvedené skutočnosti môžu viesť k rozporu s ustanoveniami čl. 6 smernice Európskeho parlamentu a Rady 94/62/ES z 10.12.1994 o obaloch a odpadoch z obalov v znení neskorších zmien a doplnkov, ktorá ustanovuje minimálne recyklačné ciele pre materiály v odpadoch z obalov.

Na základe uvedeného je povinnosť založenia oprávnenej organizácie povinnými osobami doplnená o podnikateľský subjekt, ktorého náplňou podnikateľských aktivít sú zber a zhodnocovanie odpadov a má na uvedené činnosti udelený súhlas v súlade s ustanovením § 7 zákona o odpadoch. Uvedená definícia má jasné prepojenie na zákon o odpadoch, kde sú uvedené pojmy špecifikované aj v nadväznosti na povinnosti dovozcov obalov v rámci Recyklačného fondu, t. j. povinná osoba podľa zákona o obaloch (§ 56 zákona o odpadoch). Zákon o odpadoch rieši okrem iného problematiku nakladania s odpadmi z obalov, určuje povinnosti pre prevádzkovateľa zariadenia na zber a zhodnocovanie odpadov, čo je dôležité v nadväznosti na plnenie záväzných limitov pre zber a zhodnocovanie odpadov z obalov.

Návrh zákona nebude mať priamy dopad na verejné rozpočty, nemá vplyv na zamestnanosť a tvorbu pracovných miest, ani na životné prostredie.

Návrh zákona je v súlade s Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná.

**Osobitná časť**

**K čl. I**

K bodu 1

Do definícií základných pojmov sa navrhuje doplniť definícia oprávnenej organizácie, ktorá v platnom znení zákona o obaloch absentuje. Návrh definície sa dopĺňa o povinnosť, aby medzi zakladateľskými spoločnosťami oprávnenej organizácie bol aj podnikateľský subjekt, ktorého náplňou podnikateľských aktivít sú zber a zhodnocovanie odpadov a na tieto činnosti musí mať aj udelený súhlas v súlade s ustanovením § 7 zákona o odpadoch. Uvedená definícia má jasné prepojenie na zákon č. 223/2001 Z. z. o odpadoch v znení neskorších predpisov.

K bodu 2

Navrhovanou úpravou sa chce docieliť pravdivé dokladovanie reálneho nakladania s odpadmi, čo má súvis s reálnym plnením záväzných limitov pre zber a zhodnocovanie odpadov z obalov.

**K čl. II**

Navrhuje sa dátum účinnosti odo dňa vyhlásenia.

DOLOŽKA ZLUČITEĽNOSTI

návrhu zákona s právom Európskych spoločenstiev a Európskej únie

1. **Navrhovateľ zákona**:

Poslanci Národnej rady Slovenskej republiky Rudolf Pučík a Ján Slabý

1. **Názov návrhu zákona**:

Návrh zákona, ktorým sa mení a dopĺňa zákon Národnej rady Slovenskej republiky č. 529/2002 Z. z. o obaloch a o zmene a doplnení niektorých zákonov v znení neskorších predpisov

1. **Predmet návrhu zákona je v práve Európskych spoločenstiev a Európskej únie upravený**:

a) v primárnom práve

Čl. 2 Zmluvy o založení Európskych spoločenstiev v amsterdamskom znení, ktorý stanovuje ako jednu z úloh spoločenstva trvalo udržateľný rast a Čl. 174 a 175 Zmluvy o založení Európskych spoločenstiev v amsterdamskom znení, ktoré upravujú politiku spoločenstva v oblasti životného prostredia

b) v sekundárnom práve

Smernica Rady 94/62/ES z 20.decembra 1994 o obaloch a odpadoch z obalov (Mimoriadne vydanie Ú. v. EÚ kap.13/zv. 13)

Smernica Európskeho parlamentu a Rady 2004/12/ES z 11. februára 2004, ktorou sa mení a dopĺňa smernica 94/62/ES o obaloch a odpadoch z obalov (Mimoriadne vydanie Ú. v. EÚ kap.13 zv. 34)

Smernica Európskeho parlamentu a Rady č. 2005/20/ES z 9. marca 2005 (Ú. v. EÚ L 070, 16.3.2005)

Rozhodnutie Komisie 1997/129/ES z 28. januára 1997, ktoré ustanovuje identifikačný systém pre obalový materiál v zmysle Smernice Európskeho parlamentu a Rady 94/62/EC o obaloch a odpadoch z obalov (Ú. v ES L 050, 20/02/1997)

Rozhodnutie Komisie 1999/177/ES z 8. februára 1999, ktorým sa stanovujú podmienky pre výnimky zo smernice 94/62/ES o obaloch a odpadoch z obalov pre plastové prepravky a palety týkajúce sa úrovní koncentrácie ťažkých kovov (L 056, 04/03/1999 S. 0047-0048)

Rozhodnutie Komisie 2001/171/ES z 19. februára 2001, ktorým sa ustanovujú podmienky pre výnimku na sklené obaly vo vzťahu k úrovniam koncentrácie ťažkých kovov ustanovených v smernici 94/62/ES o obaloch a odpadoch z obalov (Ú. v. L 062, 02/03/2001 S. 0020-0021)

Rozhodnutie Komisie 2005/270/ES, ktorým sa stanovujú formáty vzťahujúce sa k databázovému systému podľa smernice Európskeho parlamentu a Rady [94/62/ES](http://europa.eu.int/eur-lex/lex/LexUriServ/LexUriServ.do?uri=CELEX:31994L0062:CS:HTML) o obaloch a odpadoch z obalov  (Ú. v. EÚ L 86, 5.4.2005)

Rozhodnutie Komisie 2006/270/ES z 8. mája 2006, ktorým sa mení a dopĺňa rozhodnutie 2001/171/ES s cieľom predĺžiť platnosť podmienok pre výnimky na sklené obaly vo vzťahu k úrovniam koncentrácie ťažkých kovov ustanovených v smernici 94/62/ES. (Ú. v. L 125 12/05/2006 S.0043-0043)

c) v judikatúre Súdneho dvora Európskych spoločenstiev

nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

* Vec C‑463/01Komisia Európskych spoločenstiev proti Spolkovej republike Nemecko„Ochrana životného prostredia – Voľný pohyb tovaru – Obaly a odpady z obalov – Smernica 94/62/ES – Uvádzanie na trh prírodných minerálnych vôd – Smernica 80/777/EHS – Oslobodenie od povinnosti zálohovania jednorazových obalov prostredníctvom účasti na globálnom systéme správy odpadov v prípade, ak celkový pomer opätovne použiteľných fliaš prevyšuje 72 % – Zánik tejto možnosti pre podnikateľov v odvetví nápojov, pokiaľ pomer opätovne použiteľných fliaš klesne pod pomer z roku 1991“
* Vec C‑309/02 Radlberger Getränkegesellschaft GmbH & Co., S. Spitz KG proti Spolkovej krajine Bádensko-Württembersko

(návrh na začatie prejudiciálneho konania podaný Verwaltungsgericht Stuttgart)

„Ochrana životného prostredia – Voľný pohyb tovaru – Obaly a odpady z obalov – Smernica 94/62/ES – Oslobodenie od povinnosti zálohovania jednorazových obalov prostredníctvom účasti na globálnom systéme správy odpadov v prípade, ak celkový pomer opätovne použiteľných fliaš prevyšuje 72 % – Zánik tejto možnosti pre podnikateľov v odvetví nápojov, pokiaľ pomer opätovne použiteľných fliaš klesne pod pomer z roku 1991“

1. **Záväzky Slovenskej republiky vo vzťahu k Európskym spoločenstvám a Európskej únii**: žiadne
2. **Stupeň zlučiteľnosti návrhu zákona s právom Európskych spoločenstiev a Európskej únie**: úplný